Добри Жотев
Психиатрия

chitanka.info

Залутана в рояка на звездите

земята е космична психиатрия,

а ние клетите й пациенти.

Но има нещо много странно,

най-болни са самите й лечители.

Затуй лечители не ги наричаме.

Те носят други имена, които

наглед внушават достолепие.

… И аз, разбира се, съм между болните.

Защото доста честичко сънувам

как нечий гръмък глас ни проверява

в наличност ли са пациентите.

Изслушвам имената милиарди.

А дойде ли редът ми, крясвам: „Тук съм!“

И се събуждам с главоболие.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.